ไล่เช็กบิลบริษัทลมขอคืนภาษี
คลังสั่งสรรพากรตรวจ สอบตั้งบริษัทลมขอคืนภาษีทำให้รัฐเสียหาย ยืนยันไม่สะเทือนการเก็บรายได้ปี 2556
17 เม.ย. 2556

คลังสั่งสรรพากรตรวจ สอบตั้งบริษัทลมขอคืนภาษีทำให้รัฐเสียหาย ยืนยันไม่สะเทือนการเก็บรายได้ปี 2556
นายรังสรรค์ ศรีวรศาสตร์ รองปลัดกระทรวงการคลัง ด้านภารกิจการจัดเก็บรายได้ เปิดเผยว่า ได้สั่งการให้กรมภาษี โดยเฉพาะกรมสรรพากรเข้มงวดเกี่ยวกับกระบวนการคืนภาษีให้มากขึ้น หลังจากที่ก่อนหน้านี้พบว่ามีกลุ่มมิจฉาชีพทำการตั้งบริษัทลมขึ้นมายื่นเรื่องเพื่อขอคืนภาษีจำนวนมาก
ทั้งนี้ การตั้งบริษัทลมจะมีการดำเนินการสร้างหลักฐานเท็จ มีการใช้จ่ายในรายการที่ได้ขอคืนภาษีจำนวนมาก จึงให้กรมสรรพากรไปตรวจสอบข้อเท็จจริงว่าเป็นอย่างไร
นอกจากนี้ ยังให้ตรวจสอบเจ้าหน้าที่ของกรมสรรพากรด้วยว่ามีการให้ความร่วมมือกับบริษัทลมที่ตั้งมาขอคืนภาษี|หรือไม่ เพราะเรื่องภาษีเป็นเรื่องทางเทคนิค ไม่มีใครรู้ดีกว่าเจ้าหน้าที่ของกรมสรรพากร
“กรมสรรพากรต้องเข้มงวดตรวจสอบทั้งบริษัทที่ตั้งขึ้นมาดำเนินการไม่ถูกต้อง และเจ้าหน้าที่ของกรมสรรพากรต้องไม่มีส่วนเข้าไปร่วมกับการกระทำผิดและทำให้รัฐเสียหาย” นายรังสรรค์ กล่าว
นายรังสรรค์ กล่าวอีกว่า ยังได้สั่งให้กรมสรรพากรเข้มงวดการจัดเก็บภาษี โดยเฉพาะในช่วงการยื่นเสียภาษีเงินได้นิติบุคคลในช่วงกลางปีนี้ เนื่องจากนโยบายของรัฐบาลที่ให้มีการลดอัตราภาษีนิติบุคคลเหลือ 20% จากปกติที่ 30% แต่เชื่อว่าไม่น่าจะส่งผลกระทบกับเป้าการ|เก็บภาษีของกรมสรรพากรที่วางไว้ 1.74 ล้านล้านบาท
นอกจากนี้ ยังขอให้มีการเข้มงวดกับการจ่ายคืนภาษีเงินได้บุคคลธรรมดา เนื่องจากที่ผ่านมาพบว่ามีขบวนการกลุ่มมิจฉาชีพนำรายชื่อของผู้เสียภาษีรายอื่นมาแอบอ้างขอคืนภาษีจำนวนมาก
สำหรับแนวโน้มการจัดเก็บรายได้ในช่วง 6 เดือนแรกของปีงบประมาณ 2556 (ตั้งแต่เดือน ต.ค. 2555 ถึง มี.ค. 2556) ของ 3 กรมภาษี คือ กรมสรรพากร กรมสรรพสามิต และกรมศุลกากร เกินกว่าเป้าหมายอยู่ประมาณ 6 หมื่นล้านบาท ดังนั้น เชื่อว่าในปีงบประมาณ 2556 จะเก็บรายได้เกินเป้า 2.1 ล้านล้านบาท เนื่องจากเศรษฐกิจในประเทศขยายตัวดี ประชาชนมีรายได้มากขึ้น ซึ่งถือเป็นปัจจัยเสริมสำคัญที่ช่วยสนับสนุนการจัดเก็บรายได้ของรัฐบาล
ก่อนหน้านี้ นายสาธิต รังคสิริ อธิบดีกรมสรรพากร เปิดเผยว่า กรมสรรพากรจะติดตั้งระบบไอทีใหม่วงเงิน 2,000 ล้านบาท และเพิ่มกำลังเจ้าหน้าที่อีก 2,000 คน เพื่อเพิ่มประสิทธิภาพในการเก็บภาษี
สำหรับเป้าเก็บภาษีปีงบประมาณ 2556 ขณะนี้เกินเป้าอยู่ 9 หมื่นล้านบาท หรือ 20% ของเป้าที่ตั้งไว้ อย่างไรก็ตาม การเก็บภาษีของกรมสรรพากรจะได้รับผลกระทบจากการลดภาษีนิติบุคคลจาก 30% เป็น 20% ทำให้ภาษีปีนี้หายไป 8.2 หมื่นล้านบาท และจากการแยกยื่นภาษีสามีภรรยา 7,000 ล้านบาท